CHO จ่อฟ้องศาลฯ หากขสมก.ยกเลิกประมูลรถเมล์ NGV เหตุไม่ได้ทำผิดเงื่อนไข
CHO เผยรอขสมก.แจ้งมติยกเลิกประมูลรถเมล์ NGV เป็นลายลักษณ์อักษร-เตรียมฟ้องศาลปกครองหากยกเลิกประมูลจริง เหตุบริษัทไม่ได้ทำผิดเงื่อนไข
24 พ.ย. 2558

นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บริษัท ช.ทวี ดอลลาเซียน จำกัด (มหาชน) หรือ CHO เปิดเผยว่า บริษัทเตรียมฟ้องศาลปกครองหากองค์การขนส่งมวลชนกรุงเทพ (ขสมก.) จะยกเลิกการจัดซื้อรถโดยสารปรับอากาศใช้เชื้อเพลิงก๊าซธรรมชาติ (NGV) จากกลุ่มบริษัทที่เป็นผู้ชนะประมูลก่อนหน้านี้ เนื่องจากบริษัทไม่ได้เป็นผู้กระทำผิดเงื่อนไข โดยขณะนี้อยู่ระหว่างรอคำชี้แจงจากขสมก.ส่งมาเป็นลายลักษณ์อักษร หลังจากที่ก่อนหน้านี้มีกระแสข่าวว่าที่ประชุมคณะกรรมการขสมก. ได้มีมติยกเลิกการประมูลโครงการดังกล่าว
“ตอนนี้เราก็รอหนังสือชี้แจงจากขสมก. ก่อน ซึ่งเราก็ได้ส่งจดหมายเพื่อถามถึงเหตุการณ์ที่เกิดขึ้น แต่อย่างไรก็ตามเราก็ได้เตรียมพร้อมในเรื่องในเรื่องต่างๆไว้แล้ว หากมีมติยกเลิกจริงๆเราก็ต้องฟ้องร้องกับศาลปกครอง เพื่อคุ้มครองเรา เพราะสิ่งที่เกิดขึ้นไม่ใช่ความผิดของเรา”นายสุรเดช กล่าว